BG Официален вестник на Европейския съюз C 27/17

Резюме на решение на Комисията

от 3 септември 2014 година

относно производство по член 101 от ДФЕС и член 53 от Споразумението за ЕИП

(Дело AT.39574 — Чипове за смарт карти)

(нотифицирано под номер С(2014) 6250)

(само текстовете на английски, немски, нидерландски и френски език са автентични)

(2017/C 27/12)

На 3 септември 2014 г. Комисията прие решение относно производство по член 101 от Договора за функционирането на Европейския съюз. В съответствие с разпоредбите на член 30 от Регламент (ЕО) № 1/2003 на Съвета (1) с настоящото Комисията публикува наименованията на страните и основното съдържание на решението, включително наложените санкции, вземайки предвид законния интерес на предприятията относно опазването на търговските им тайни. Неповерителна версия на решението може да бъде намерена на уебсайта на Генерална дирекция „Конкуренция“ на следния адрес:

http://ec.europa.eu/competition/antitrust/cases/

1. ВЪВЕДЕНИЕ

С Решението се установява нарушение на член 101 от ДФЕС и член 53 от Споразумението за ЕИП и се налагат глоби на следните предприятия: Infineon (Infineon Technologies AG), Philips (Koninklijke Philips NV и Philips France SAS), Samsung (Samsung Electronics Co Ltd и Samsung Semiconductor Europe GmbH) и Renesas (Renesas Electronics Corporation и Renesas Electronics Europe Ltd). Renesas е съвместно предприятие на Hitachi (Hitachi Ltd) и Mitsubishi (Mitsubishi Electric Corporation). Тези дружества са участвали в картел за чипове за смарт карти.

Чиповете за смарт карти се използват в различни приложения, като например SIM карти за мобилни телефони, банкови карти, карти за платена телевизия, карти за самоличност, биометрични паспорти и карти за транспорт.

2. ПРОЦЕДУРА

Началото на делото беше поставено с получаването на заявление за освобождаване от глоби от предприятие Renesas през 2008 г. В следствие на извършените проверки, предприятието, закупило дейността за чипове за смарт карти от Philips и Samsung, също подаде заявление за освобождаване от глоби и предостави на Комисията съответни доказателства.

Комисията започна производство през 2011 г. и постави началото на процедура за постигане на споразумение с Philips, Renesas и Samsung. Разговорите за постигане на споразумение бяха обаче преустановени през 2012 г. и в крайна сметка производство беше започнато и срещу предприятие Infineon. На 18 април 2013 г. на Renesas (и на неговите предприятия майки Hitachi и Mitsubishi), Samsung, Philips и Infineon беше изпратено изложение на възраженията.

Страните получиха достъп до преписката и възможност да се защитят срещу предварителното становище на Комисията в писмена форма, както и по време на устно изслушване, провело се на 20 ноември 2013 г. Всички адресати на изложението на възраженията взеха участие в това изслушване.

Консултативният комитет по ограничителни практики и господстващо положение излезе с положително становище на 1 септември 2014 г., служителят по изслушването представи своя окончателен доклад на 2 септември 2014 г., а Комисията прие Решението на 3 септември 2014 г.

3. ФАКТИ

Решението се отнася до картел от четиримата основни доставчици на чипове за смарт карти (Renesas, Samsung, Infineon и Philips) в ЕИП чрез мрежа от двустранни контакти, състояли се между 2003 и 2005 г. В контекста на агресивното навлизане на пазара на Samsung и Atmel през 2003 г. и на ценовия натиск от двата основни клиенти Axalto и Gemplus, няколко конкуриращи се доставчика на чипове за смарт карти са предпочели да съгласуват и координират пазарното си поведение. Четирите дружества са обсъждали двустранно елементи на цените, както и елементи, предхождащи определянето на цените, като например производствения капацитет и степента на използване на капацитета, бъдещото пазарно поведение, както и някои текущи преговори за сключване на договори с общи клиенти, и са обменяли поверителна по отношение на конкуренцията информация.

Картелът е съществувал в периода между 24 септември 2003 г. и 8 септември 2005 г., но индивидуалната продължителност на участието на всяка страна може да бъде намалена поради късно влизане или ранно излизане от мрежата от двустранни контакти. Продължителността на нарушението в проекторешението е 23 месеца за Renesas и Samsung, 18 месеца за Infineon и 11 месеца за Philips.

Всеки адресат носи отговорност в съответствие със собственото си участие в антиконкурентните контакти и договорености, т.е. като пряк участник, или, в случая на дружество майка, защото поведението на дъщерното дружество се приписва на дружеството майка, тъй като то е упражнявало значително въздействие върху поведението на своите дъщерни дружества през периода на нарушението.

Адресати на настоящото решение са следните предприятия и субекти за следните съответни периоди: Infineon (Infineon Technologies AG) от 24 септември 2003 г. до 31 март 2005 г., за координирането си със Samsung и Renesas; Philips (Koninklijke Philips NV и Philips France SAS) от 26 септември 2003 г. до 9 септември 2004 г.; Renesas (Renesas Electronics Corporation, Renesas Electronics Europe Limited, и Hitachi, Ltd. и Mitsubishi Electric Corporation) от 7 октомври 2003 г. до 8 септември 2005 г.; Samsung (Samsung Electronics Co., Ltd и Samsung Semiconductor Europe GmbH) от 24 септември 2003 г. до 8 септември 2005 г.

4. ПРАВНА ОЦЕНКА

С Решението се постановява, че Renesas, Samsung, Infineon и Philips са участвали в единично и продължително нарушение на член 101 от ДФЕС и член 53 от Споразумението за ЕИП.

Нарушението се отнася до дейността за чипове за смарт карти (както чипове за SIM карти, така и други чипове) в рамките на цялата територия на ЕИП.

Страните са преследвали една-единствена цел, а именно, да ограничат и контролират въздействието на агресивното навлизане на Samsung на пазара и ценовия натиск в посока надолу от двамата основни клиенти. Освен това страните са приели и общ модел на поведение (еднотипни контакти, едни и същи участващи лица и график на контактите, съобразен с бизнес цикъла и присъствието на Samsung в Европа). Поради тези причини, въпреки че нарушението се е състояло от двустранни контакти между страните, тези контакти съставляват единично и продължително нарушение.

Комисията счита, че документите, представени от различните кандидати за освобождаване от глоби, са с достатъчна доказателствена стойност, но реши да не използва един от документите, представени от Samsung на сравнително късен етап, тъй като към този документ беше добавен превод и обстоятелствата на тази промяна не бяха обяснени задоволително.

5. ГЛОБИ

При определянето на глобите в Решението се прилагат Насоките за глобите от 2006 г., както и разпоредбите в Известието от 2006 г. относно освобождаване от глоби или намаляване на техния размер.

Основният размер на глобата се определя като дял от продажбите на предприятието на стоките и услугите, с които пряко или непряко е било свързано нарушението, в съответната географска област и в зависимост от продължителността на индивидуалното участие. Друг дял от съответната стойност на продажбите е добавена с цел възпиране на предприятията от участие в картелни споразумения.

не са налице утежняващи обстоятелства, но съществува разлика в степента на участие на отделните участници в нарушението, която е отразена в равнището на индивидуалните глоби. За Infineon е приложено намаление на глобата поради смекчаващи обстоятелства. Освен това размерът на глобата за всяка от страните е намален за периода на продължителност на процедурата, която продължи шест години и половина.

Възпиращ коефициент е наложен на Hitachi, Mitsubishi и Samsung, тъй като тези предприятия имат изключително голям оборот, надхвърлящ оборота от продажбите на стоките и услугите, с които е свързано нарушението.

За тяхното сътрудничество по смисъла на Известието от 2006 г. за освобождаване от глоби или намаляване на техния размер, с Решението се предоставя освобождаване от глоби на Renesas и намаление на глобата в размер на 30 % на Samsung.

Глобите, наложени по силата на член 23, параграф 2 от Регламент (ЕО) № 1/2003, са следните:

а) Infineon Technologies AG: 82 874 000 EUR;

б) Koninklijke Philips N.V. и Philips France SAS, солидарно: 20 148 000 EUR;

в) Hitachi, Ltd, Mitsubishi Electric Corporation, Renesas Electronics Corporation and Renesas Electronics Europe Limited, солидарно: 0 EUR; Hitachi, Ltd, отделно (с оглед на възпиращия коефициент): 0 EUR; Mitsubishi Electric Corporation, отделно (с оглед на възпиращия коефициент): 0 EUR;

г) Samsung Electronics Co., Ltd и Samsung Semiconductor Europe GmbH, солидарно: 35 116 000 EUR

(1) OВ L 1, 4.1.2003 г., стp. 1.